Last updated: 31 August 2021, 12:36 PM IST\nଭୁବନେଶ୍ୱରରୁ ବିଦେଶକୁ ଉଡ଼ିବ ବିମାନ !\nଭୁବନେଶ୍ୱରରୁ ବିଦେଶର ୭ ସହରକୁ ଉଡ଼ିବ ତ ବିମାନ?\nଭିଜିଏଫ୍ ଜରିଆରେ ବିମାନ ଚଳାଚଳ ଲାଗି ମୁଖ୍ୟମନ୍ତ୍ରୀଙ୍କୁ ପ୍ରସ୍ତାବ\nରାଜ୍ୟ ସରକାର ଭିଜିଏଫ୍ ଯୋଗାଇବାକୁ ରାଜି ହେବେ ତ?\nଭୁବନେଶ୍ୱରଃ ଭୁବନେଶ୍ୱରରୁ ପୁଣିଥରେ ବିଦେଶକୁ ଉଡ଼ିବ ବିମାନ ! ଏମିତି ସ୍ୱପ୍ନ ଦେଖାଇଛନ୍ତି କେନ୍ଦ୍ରମନ୍ତ୍ରୀ ଜ୍ୟୋତିରାଦିତ୍ୟ ସିନ୍ଧିଆ। ଭାଏବଲ୍ ଗ୍ୟାପ୍ ଫଣ୍ଡ ବା ଭିଜିଏଫ୍ ଜରିଆରେ ବିମାନ ଚଳାଚଳ ଲାଗି ମୁଖ୍ୟମନ୍ତ୍ରୀଙ୍କୁ ପ୍ରସ୍ତାବ ଦେଇଛନ୍ତି କେନ୍ଦ୍ର ବେସାମରିକ ବିମାନ ଚଳାଚଳ ମନ୍ତ୍ରୀ । ତେବେ ଏ ସ୍ବପ୍ନ କେତେ ଦୂର ବାସ୍ତବ ହେବ, ସେନେଇ ଆରମ୍ଭ ହୋଇଛି ଅଙ୍କକଷା।\nଭୁବନେଶ୍ୱରରୁ ବିଦେଶର ୭ ସହରକୁ ଉଡ଼ିବ ତ ବିମାନ? ଯଦି ଉଡ଼ିବ, ଏହା କେତେ ସଫଳ ହେବ? ଉଡ଼ାଣ ଲାଗି ରାଜ୍ୟ ସରକାର ଭାଏବଲ୍ ଗ୍ୟାପ୍ ଫଣ୍ଡ ଯୋଗାଇବାକୁ ରାଜି ହେବେ ତ ? ଆନ୍ତର୍ଜାତିକ ଉଡାନ୍ ସ୍କିମ୍ରେ ସାମିଲ ହେବାକୁ ନିକଟରେ କେନ୍ଦ୍ର ବେସାମରିକ ବିମାନ ଚଳାଚଳ ମନ୍ତ୍ରୀ ଜ୍ୟୋତିରାଦିତ୍ୟ ସିନ୍ଧିଆ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ଚିଠି ଲେଖିବା ପରେ ବିଭିନ୍ନ ମହଲରେ ଚାଲିଛି ଏମିତି ଚର୍ଚ୍ଚା ।\nବେସାମରିକ ବିମାନ ଚଳାଚଳ ମନ୍ତ୍ରୀ କହିଛନ୍ତି, ରାଜ୍ୟ ସରକାର ଭୁବନେଶ୍ୱରରୁ ଦୁବାଇ, ଆବୁଧାବି, ବ୍ୟାଙ୍କକ୍, କ୍ୱାଲାଲୁମ୍ପୁର, କଲମ୍ବୋ, ସିଙ୍ଗାପୁର ଓ କାଠମାଣ୍ଡୁୃକୁ ବିମାନ ଚଳାଇପାରିବେ । ତେବେ ଏଥିଲାଗି ରାଜ୍ୟ ସରକାରଙ୍କୁ ଶତ ପ୍ରତିଶତ ଭିଜିଏଫ୍ ଯୋଗାଇବାକୁ ହେବ । ଏନେଇ ରାଜ୍ୟ ସରକାର ସହମତି ଦେଲେ, ଏସବୁ ରୁଟ୍ରେ ବିମାନ ଚଳାଚଳ ଉଦ୍ଦେଶ୍ୟରେ ବିମାନ ସଂସ୍ଥାଙ୍କ ଲାଗି ବିଡ୍ ଖୋଲାଯିବ।\nଏ ନେଇ ରାଜ୍ୟ ବାଣିଜ୍ୟ ଓ ପରିବହନ ମନ୍ତ୍ରୀ ପଦ୍କନାଭ ବେହେରା କହିଛନ୍ତି ଯେ, କିଛି ଦିନ ତଳେ ଏନେଇ କେନ୍ଦ୍ର ସରକାରଙ୍କ ପକ୍ଷରୁ ମୁଖ୍ୟମନ୍ତ୍ରୀଙ୍କୁ ଚିଠି ଆସିଛି । ଏଥିରେ କେନ୍ଦ୍ର ପକ୍ଷରୁ ବିଭିନ୍ନ ସର୍ତ୍ତ ରଖାଯାଇଛି । ସରକାର ଏ ସମ୍ପର୍କରେ ଆଲୋଚନା ପରେ ଆବଶ୍ୟକତା ଆଧାରରେ ଉପଯୁକ୍ତ ନିଷ୍ପତ୍ତି ନେବେ।\nଏପଟେ ଓଡ଼ିଶାରୁ ବିଦେଶକୁ ଆନ୍ତର୍ଜାତିକ ଉଡାଣ ଲାଗି ରହିଥିବା ସୁଯୋଗକୁ କେନ୍ଦ୍ର ସରକାର ଚିହ୍ନଟ କରିଥିବାରୁ ଟୁର୍ ଅପରେଟର ଓ ହୋଟେଲ ଶିଳ୍ପରେ ଭରିଛି ଉତ୍ସାହ। ନିଶ୍ଚିତ ଭାବେ ଓଡ଼ିଶା ସରକାର ଏହାକୁ ଗ୍ରହଣ କରିବେ। ତେବେ କେଉଁ ସବୁ ରୁଟ୍ରେ ଭିଜିଏଫ୍ ଦେଲେ ଫାଇଦା ମିଳିବ, ତାହାକୁ ସରକାରଙ୍କୁ ବିଚାର କରି ପଦକ୍ଷେପ ନେବା ଉଚିତ ।ସିଙ୍ଗାପୁର ଓ ଦୁବାଇ ଭଳି ରୁଟ୍ରେ ବିମାନ ଚଳାଚଳ କଲେ ଓଡ଼ିଶାକୁ ବିଦେଶରୁ ଆସୁଥିବା ପର୍ଯ୍ୟଟକଙ୍କ ସଂଖ୍ୟା ବୃଦ୍ଧି ପାଇବ।
